CPFตั้งเป้า5ปียอดขาย7แสนล้าน
CPF ตั้งเป้าอีก 5 ปี ยอดขายแตะ 7 แสนล้าน ปี 2555 กำไร 1.87 หมื่นล้าน โต 16%
27 ก.พ. 2556

CPF ตั้งเป้าอีก 5 ปี ยอดขายแตะ 7 แสนล้าน ปี 2555 กำไร 1.87 หมื่นล้าน โต 16% 
นายอดิเรก ศรีประทักษ์ กรรมการผู้จัดการใหญ่และประธานคณะผู้บริหาร บริษัท เจริญโภคภัณฑ์อาหาร (CPF) เปิดเผยว่า ในปี 2555 บริษัทมีกำไรสุทธิ 1.87 หมื่นล้านบาท เพิ่มขึ้น 16.58% จากปีที่ผ่านมาที่มีกำไรสุทธิ 1.61 หมื่นล้านบาท เนื่องจากยอดขายเพิ่มขึ้นถึง 73% เป็น 3.57 แสนล้านบาท
ทั้งนี้ ในไตรมาส 4 บริษัทมีกำไรเพียง 238 ล้านบาท ลดลงค่อนข้างมากจากปีก่อนที่มีกำไรสุทธิ 2,436 ล้านบาท เนื่องจากปัจจัยเสี่ยงเกิดขึ้นมากมาย แต่เชื่อว่าสถานการณ์ได้ผ่านจุดต่ำสุดไปแล้ว
ปี 2555 การทำธุรกิจเกษตรอุตสาหกรรมและอาหาร มีความเสี่ยงเกิดขึ้นมากมาย เช่น เศรษฐกิจโลกที่ผันผวน ภาวะสินค้าเนื้อสัตว์ล้นตลาด ทำให้ราคาลดลงอย่างมากตั้งแต่ต้นปี และภาวะต้นทุนการเลี้ยงสัตว์ที่สูงขึ้นจากราคาวัตถุดิบที่สูงขึ้น เนื่องจากวิกฤตภัยแล้งในสหรัฐอเมริกาในช่วงปลายไตรมาส 3 ทำให้ผู้ผลิตเนื้อสัตว์ขาดทุนจากการดำเนินธุรกิจ 
นอกจากนั้น ได้เกิดโรคกุ้งประเภทใหม่ในประเทศไทยในช่วงปลายปีที่ผ่านมา ซึ่งปัจจุบันทางภาครัฐและบริษัทอยู่ระหว่างการพัฒนามาตรการในการป้องกัน
นายอดิเรก เปิดเผยว่า ปัจจัยที่สนับสนุนให้บริษัทมีอัตราการเติบโตที่ดี คือ การเข้าซื้อหุ้นของ CPP หรือ C.P.Pokphand บริษัทในตลาดหลักทรัพย์ฮ่องกง ในช่วงต้นปี 2555 ซึ่งเป็นบริษัทที่มีการดำเนินธุรกิจอาหารสัตว์ในประเทศจีนและธุรกิจเกษตรอุตสาหกรรมในประเทศเวียดนาม ทำให้บริษัทมีผลการดำเนินงานที่ก้าวกระโดดและยังคงมีผลกำไรต่อเนื่อง
สำหรับแผนธุรกิจในอีก 5 ปีข้างหน้า บริษัทได้ตั้งเป้าหมายยอดขายไว้ที่ 7 แสนล้านบาท เติบโต 1 เท่าตัวจากปีที่ผ่านมา หรือคิดเป็นอัตราเติบโตเฉลี่ยประมาณ 10-15% ต่อปี ด้วยการเติบโตของกิจการในประเทศกำลังพัฒนาและธุรกิจอาหารเป็นหลัก 
ด้านคณะกรรมการบริษัทได้ประกาศจ่ายเงินปันผลจากผลการดำเนินงานครึ่งหลังปี 2555 จำนวน 0.50 บาทต่อหุ้น ให้แก่ผู้ถือหุ้นที่มีชื่อในทะเบียนวันที่ 9 พ.ค. 2556 จากที่จ่ายไปแล้ว 0.60 บาท ทำให้ทั้งปีจ่ายเงินปันผลรวมทั้งสิ้น 1.10 บาทต่อหุ้น ซึ่งได้กำหนดวันปิดสมุดทะเบียนเพื่อสิทธิในการรับเงินปันผล (XD) ในวันที่ 3 พ.ค. 2556
ราคาหุ้น CPF ปรับตัวลง 0.75 บาท หรือ 2.24% ปิดที่ระดับ 32.75 บาท ท่ามกลางมูลค่าการซื้อขายทั้งสิ้น 1,641 ล้านบาท